*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*26. számú előterjesztés*

Bátaszék Város Önkormányzata Képviselő-testületének 2019. február 13-án,

16 órakor megtartandó rendkívüli ülésére

*Bátaszéki Sport Egyesület ingatlan használatba vétele iránti kérelme*

|  |
| --- |
| **Előterjesztő:** Dr. Bozsolik Róbert polgármester  **Készítette:** Takácsné Gehring Mária aljegyző  **Törvényességi ellenőrzést végezte:** Kondriczné dr. Varga Erzsébet jegyző  **Tárgyalja:**  PG Bizottság: 2019. 02. 12. |

# *Tisztelt Képviselő-testület!*

A Bátaszéki Sport Egyesület 2019. évi költségvetési támogatás kérelmében szerepel, hogy az egyesület karate szakosztályának szüksége lenne egy helyiségre, amellyel bekapcsolódhatna a Nemzeti Karate Akadémiai projektbe, ami jelentős támogatást jelent a projektben részt vevő városok számára. Újpesten egy új, míg Szarvason egy meglévő önkormányzati épület ad majd otthont a karate válogatott sportolóinak, a szövetség adminisztrációjának, szemináriumoknak, továbbképzéseknek, emellett versenyhelyszínek is lehetnek.

A szakosztály, mint kiemelt vidéki egyesület, ígéretet kapott a Magyar Karate Szakszövetségtől arra, hogy amennyiben a település önkormányzata a szarvasi mintára épületet ajánl fel az akadémiai projekt vidéki fejlesztésére, úgy kész támogatni az egyesület pályázatát az államtitkárságnál.

A város tulajdonában van a Bátaszék, Budai u. 61. szám alatti ingatlan, itt található a volt bölcsőde kiszolgáló és konyhaépülete, melynek alapterülete 146 m2. Ez az épületrész elméletileg alkalmas lenne egy olyan sportlétesítmény kialakítására, melyben végre méltó helyet foglalhatna el a karate szakosztály. Ezzel a lehetőséggel élve nemcsak a versenysport területén léphetnének előre, de regionális pozíciójukat is megerősítenék. – írja kérelmében Nagy Ákos, a BSE elnöke és a karate szakosztály vezetője, és a képviselő-testület elvi döntését kérte az ingatlan használatba adására vonatkozóan, amennyiben a szakosztály a célnak megfelelő kialakításhoz a szükséges forrást meg tudja szerezni.

A nemzeti vagyonról szóló 2011. évi CXCVI. törvény (Nvtv.) 11. § (10) bekezdése szerint nemzeti vagyon hasznosítására vonatkozó szerződés csak természetes személlyel vagy átlátható szervezettel köthető. A hasznosításra irányuló szerződés határozatlan vagy legfeljebb 15 éves határozott időre köthető, amely időszak egy alkalommal legfeljebb 5 évvel meghosszabbító abban az esetben, ha a hasznosításra jogosult valamennyi kötelezettségét szerződésszerűen, késedelem nélkül teljesítette.

Az Nvtv. 11. § (13) bekezdése értelmében nemzeti vagyon ingyenesen kizárólag közfeladat ellátása, a lakosság közszolgáltatásokkal való ellátása, valamint e feladatok ellátásához szükséges infrastruktúra biztosítása céljából az ahhoz szükséges mértékben hasznosítható, valamint adható vagyonkezelésbe.

A lakások, helyiségek bérletéről, valamint elidegenítésük szabályairól szóló 8/2017.(IV.28.) önkormányzati rendelet 30. § (2) bekezdése szerint a képviselő-testület Magyarország helyi önkormányzatairól szóló 2011. évi CLXXXIX. törvény (Mötv.) 13. § (1) bekezdésében meghatározott kötelező feladatainak ellátása céljából pályázati eljárás lefolytatása nélkül is dönthet üres, nem lakás céljára szolgáló helyiség bérbe adásáról. A Mötv. fent említett szakaszának 15. pontja nevesíti kötelező feladatként a sport, ifjúság ügyeket.

Tekintettel arra, hogy a karatékák hosszú évek óta meghatározó szereplői a városunk sport életének, számos hazai, európai és világversenyen nyújtottak már kimagasló teljesítményt, értek el szép sikereket és figyelemmel a fent hivatkozott jogszabályhelyekre, javasoljuk az ingatlan ingyenes használatba adását az egyesület karate szakosztályának.

**Határozati javaslat:**

**a Bátaszék, Budai u. 61. szám alatti ingatlan hátsó részének hasznosítására**

Bátaszék Város Önkormányzatának Képviselő-testülete

1. a tulajdonában álló Bátaszék, Budai u. 61. szám alatti ingatlan hátsó, volt bölcsőde kiszolgáló és konyhaépületét (összesen: 146 m2) határozatlan időre ingyenes használatba adja a Bátaszéki Sport Egyesület Karate Szakosztályának annak érdekében, hogy a szakosztály a Nemzeti Karate Akadémiai projektbe bekapcsolódjon,
2. felhatalmazza a város polgármesterét az ingyenes használatba adási szerződés aláírására.

Határidő: 2019. december 31.

Felelős: Dr. Bozsolik Róbert polgármester

(a szerződés aláírásáért)

Határozatról értesül: BSE elnöke

BKÖH városüzemeltetési iroda,

BKÖH pénzügyi iroda,

irattár